瀋陽故宮

瀋陽故宮，係位於中國遼寧瀋陽瀋河區瀋陽路171號嘅宮殿，喺清兵未入關時，佢係後金嘅正宮，稱爲盛京皇宮，清朝遷都北京之後，變成行宮，稱爲盛京行宮、奉天行宮，係北京紫禁城嘅附屬宮殿。1926年由行宮改爲東三省博物館，而家佢變成瀋陽故宮博物院。

概況 
瀋陽故宮係中國而家僅存最完整嘅兩大古宮殿之一，另一個係北京故宮，都係清代時中國皇帝嘅皇宮。瀋陽故宮喺1625年到1636年間修築，康熙、乾隆時改建擴建過，有114座建築、500間房，包埋一間好珍貴嘅藏書館，佔地六萬平方米，係北京故宮嘅十二分之一。

喺清兵入關之前佢係後金兩位皇帝努爾哈赤、皇太極嘅皇宮，入關之後就作爲陪都行宮。因爲佢係龍興重地嘅宮殿，所以好受歷代清帝重視。1671年到1829年呢150年間，康熙、乾隆、嘉慶、道光四朝皇帝共10次東巡，爲咗畀東巡祭祖時啲皇帝后妃住，乾隆喺原先舊宮之外起多行宮，又加咗西路建築，從北京運啲珍寶來表示毋忘根本，當時瀋陽故宮同北京宮苑、熱河行宮並列爲清代三大皇家文物寶庫。瀋陽故宮係清朝建立嘅見證，亦係清史、滿族同其他北中國部族嘅文化傳統嘅歷史見證。1961年，佢畀中華人民共和國國務院確定爲第一批全國重點文物保護單位，2004年7月畀聯合國教科文組織認定爲世界遺產，作爲擴展項目，同北京故宮並列爲「北京及瀋陽嘅明清皇家宮殿」呢項文化遺產。而家作爲博物院來開放畀公眾。

建築 
瀋陽故宮喺建築風格上融合咗中國傳統宮殿同埋滿族、東北地方特色，兼收漢族、蒙古族、藏族嘅建築結構同裝飾法。所有嘅建築分成東、中、西三路，分別係努爾哈赤、皇太極、乾隆三朝皇帝起嘅。東路以大政殿爲中心、十王亭爲兩翼；中路係皇宮主體架構，有大清門、崇政殿、鳳凰樓、臺上五宮；西路對稱返東路，條對稱軸係大清門─清寧宮，其中西路有中國史上最大叢書《四庫全書》嘅收藏處文溯閣。

攷

瀋陽故宮博物院

類:瀋陽